Kaveri lähetti Deep Purplen keikkaliput marraskuussa 2011. Keikkaliput kolahtivat postiluukusta 1 765 päivää myöhemmin, syyskuussa 2016.

Posti hukkasi Deep Purplen keikkaliput 1 765 päiväksi.

Liput sisältänyt kirje saapui Tampereen Postiin marraskuussa 2011, mutta liput saapuivat perille vasta viime viikon tiistaina.

7. joulukuuta 2011 Sakari Vehkalan piti olla Hartwall Areenan katsomossa kuuntelemassa, kuinka legendaarinen Deep Purple esittää suuret hittinsä sinfoniaorkesterin kanssa.

Tampereella asuva ystävä ei kuitenkaan pääse paikalle vaan lähettää liput Vehkalalle Porvooseen. Liput sisältävä kirje saapuu Tampereen Postiin 27. marraskuuta 2011.

Sen jälkeen alkaa seikkailu, joka kolahtaa Vehkalan yrityksen postiluukusta 27. syyskuuta vuonna 2016. Liput saapuvat kyllä perille, mutta vasta 1 765 päivää kirjeen päiväämisen jälkeen.

– Hämmästys oli aikamoinen, kun lähetys saapui viime tiistaina. Jos ajattelee, mikä on postin lähetysaika, niin tässä oli viive sellainen neljä vuotta ja kymmenen kuukautta, Vehkala sanoo Iltalehdelle.

Vehkalan mukaan aika näkyi myös kirjeen ulkoasussa.

– Oli kirje ulkoasultaan sellainen kuin se olisi ollut jossain piilossa ja se olisi jotenkin linttaantunut ja painunut, kenties ajettu jollain trukillakin sitten yli.

Sakari Vehkala hämmästyi, kun Posti toi lähes viisi vuotta vanhat Deep Purplen keikkaliput syyskuussa. JOHN PALMEN

Ei keikalle

Vehkalan vaimo kävi konsertissa ystävänsä kanssa, mutta mies itse ei paikalle päässyt.

– Asia unohtui tässä vuosien aikana. Olen itse sitä ikäluokkaa, että tämä bändi on ihan suosikkijoukkueessani.

Myös liput lähettänyt ystävä hämmästyi pitkästä lähetysajasta.

– Hän kysyi, etkö todellakaan käynyt konsertissa. Sanoin vaan hänelle, että näin siinä pääsi käymään. Minkäs sille voi, kun ne matkalle jäivät.

Kun liput saapuivat vihdoin oikeaan osoitteeseen, Vehkala naureskeleekin, että vahinko brittibändin keikalta pois jäämiselle pitäisi korjata myöhemmin.

– Näin pitäisi ehdottomasti tehdä. Siihen, kun saisi vielä Postin t-paidan, niin sillä saisi harjattua tämän episodin pois, kun mennään Deep Purplen konserttiin Postin paidat päällä, Vehkala pohtii.

Kovin, kovin, kovin harvinaista

Postin ohjauskeskuksen johtaja Jarmo Ainasoja pitää Vehkalan erikoisesti päättynyttä keikkakokemusta ainutlaatuisena.

– Se kirje on todella ollut reissulla. Näitä tulee joulukortin osalta yksi tai kaksi vuodessa tai yksi kahdessa vuodessa. Kovin, kovin, kovin harvinaista tällainen on, Ainasoja muistuttaa.

Hänen mukaansa vastaavat tapaukset johtuvat usein inhimillisestä erehdyksestä.

– Sellainen on mahdollista, että toimipaikan muuton yhteydessä yksittäinen lähetys menee siellä sellaiseen kohtaan, että se on niin jemmassa kalusteissa, ettei sitä yksinkertaisesti nähdä sieltä.

Mikäli virhe ja pitkä toimitusaika huomataan, Ainasojan mukaan tällöin lähetetään saatekirje viivästyksestä.

– Vahingonkorvausasiat ratkaistaan tapauskohtaisesti, Ainasoja sanoo.